Tisztelt Közgyűlés!

Kedves licista és berzsenyista Diáktársaim!

Kedves Vendégek!

100 éves évfordulót ünneplünk. 1918-ban Hetvényi Lajos a líceum vallástanára hívta segítségül a nehéz időkben az iskola egykori diákjait, hogy a vidékről érkező tanítványoknak megfelelő szállást és étkezést biztosító kollégiumot hozzanak létre. Ez meg is valósult és a támogatásokból, a tehetséges, rászoruló diákok biztonságban folytathatták tanulmányaikat. Sajnos az államosítás után, a szabályos működés, a jó szándékú ténykedés ellenére 1950. május 12-én hatályba lépett a Diákszövetség megszűnésére hozott határozat.

Most ünnepelni és emlékezni jöttünk. Emlékezni mindazokra, akiknek hálával tartozunk, akik 1991-ben újjáalakították a Diákszövetséget, akik kijelölték számunkra az utat és a feladatokat, hogy az alapszabály értelmében ápoljuk a líceum nemes hagyományait, mélyítsük a barátságot és összetartozást az iskola öregdiákjai között, valamint anyagi és erkölcsi támogatást biztosítsunk iskolánk rászoruló diákjainak. Kosztolányi Dezső szavaival emlékezzünk azokra, akik már nincsenek köztünk:

Volt emberek.

Ha nincsenek is, vannak még. Csodák.

Nem téve semmit, nem akarva semmit, hatnak tovább.

Futók között titokzatos megállók.

A mély sötét vizekbe néma, lassú hálók.

Képek, már megmeredtek és örökre szépek.

Elődeink nyomán visszük tovább a líceumi szellemiséget, alkalmazkodva, alakulva a mai kor lehetőségeihez, elvárásaihoz.

Generációk találkozásának hagyományos színtere a karácsonyi hangverseny, a líceumi bál, nagyszülők napja, és a ballagás. Idén Smidéliusz Zoltán 50 éve érettségizett diáktársunk köszöntötte a maturandusokat a Deák-kútnál.

Az utóbbi időben akadozva működő Magyar Társaságba lehelt életet néhány lelkes tanítvány. Szendrei Krisztina tanárnő beszélt a diákoknak az önképzőkörről, taglétszámuk egyre gyarapodik, már több foglalkozást is tartottak, és néhány kiadványuk is megjelent.

Hosszú előkészületek után a 100 éves jubileum tiszteletére megjelent Horváth Edit tanárnő, öregdiák könyve, Líceumi olvasókönyv címmel.

Horváth Editnek köszönhetjük a diákszövetség történetét bemutató kiállítást, aki a 100 éves dokumentumokat a Líceum öregkönyvtárából gyűjtötte össze. Segítői voltak Dorosmai Erzsébet, Szőke János líceumi tanárok, öregdiákok.

Az újjáalakult Diákszövetségről beszélgettek a mai (május 26.) kerekasztal résztvevői: Hollndonner László, dr. Winkler András, ifj. dr. Sarkady Sándor, akik 1991-ben, az első új választmány (még élő) tagjai. A beszélgetést vezette Kocsis István tanár úr, aki a Kötődés az alma materhez című könyv szerzője.

Fontos feladat a fiatal generáció megszólítása. Ezért a mai nap egyben egy családi nap is, ahol különböző programokkal várjuk öregdiáktársainkat, és családjukat. Bűvész előadás, ölbeli kerekítő, labor-show, gyermek táncház várta az ideérkezőket.

Az összetartozás és összefogás leglátványosabb megmutatkozása az élőlánc kialakítása Luther rózsától, Luther rózsáig, az evangélikus templomtól az iskoláig.

Takács Andrea tanárnő az ünnep alkalmára énekkaros találkozót szervezett, az esti gálán 120 egykori és jelenlegi kórustag fog énekelni. A gála műsorát összeállította Horváthné Barti Anikó tanárnő. A gála után a Liszt Ferenc Kulturális központban az Iváncsics borászat borait kóstolgatva folytatódott a baráti beszélgetés.

Az öregdiák találkozó fő szervezője Raffai Balázs , segítői Kő-Czákler Judit, Locsmándi Dániel, Horváthné Hartmann Rita, Pajor Noémi, Harkányné Horváth Enikő

Az évforduló szervezői igyekeztek emlékezetessé tenni a diákság körében az öregdiák szövetséget.

100 diák mondta a Deák-kútnál a feliratot: Itt lobogott…

100 végzős diák alakította ki az iskola udvarán a BDEG betűket

100 diák tornázott az iskola udvarán.

Ezekről az eseményekről videó is készült, amit a délután folyamán meg is néztünk.

Az ünnepi alkalomra készült emléktárgyak grafikáját Locsmándi Mátyás (nagyon fiatal) öregdiák készítette.

Nemcsak a mai napról, és a készülődésről szólt az elmúlt év.

Dr Gimesi Szabolcsné elnök és Csukásné Bencsik Zsuzsa titkár részt vett az Egyházi alapítványok II. regionális konferenciáján, melyet a Petrecz Sándor alapítvány szervezett, ahol a miénkhez hasonló szervezetek munkájába pillanthattunk be.

Március 10.-én Pályaorientációs nap volt az iskolában. Ide néhány éve diplomás, és már néhány év tapasztalatával rendelkező egykori diákot hívott meg az iskolavezetés, akik első kézből ismertették meg a diákokkal az egyetemi évek és a munka örömeit, nehézségeit.

28 öregdiák volt itt különböző szakterületekről: orvos, gyógyszerész, testnevelő tanár, gazdasági matematikus, mérnök, informatikus, nyelvész, jogász, újságíró, stb

A Közgyűlés napján a Líceum kapualjában található világháborús emléktáblákat Dr. Nagy János és Ligeti Gyula1948-ban érettségizett diáktársaink koszorúzták meg. Tanárainkra Hollndonner László 1958-ban érettségizett diáktársunk emlékezett. Dr. Lampérth Gyula egykori igazgató emléktáblájánál Kiss Dávid 2007-ben érettségizett tanítvány rótta le tiszteletét.

Úgy gondolom, hogy az a legerősebb kapocs, ha diákjaink visszajárnak az alma materbe előadásokat tartani, zenélni, énekelni, bálozni, beszélgetni, emlékezni, és majd gyermekeiket és unokáikat is a Líceumba íratják be.

Köszönöm a figyelmet!

Sopron, 2018. május 26. Csukásné Bencsik Zsuzsanna

titkár